


#### **Υπόδειγμα για τη σύνταξη**

#### **Πρότασης Πιστοποίησης του Κέντρου Επιμόρφωσης και Διά Βίου Μάθησης**

#### **(ΚΕΔΙΒΙΜ)**

**Σεπτέμβριος 2022**



**Πρόταση Πιστοποίησης**

**του Κέντρου Επιμόρφωσης και Διά Βίου Μάθησης**

**Ίδρυμα**: …………………………….………………………………………………….… **Ημερομηνία υποβολής**: ………………….………………………………………

Εισαγωγικό Σημείωμα

Το παρόν κείμενο αποτελεί υπόδειγμα δομής και περιεχομένου της Πρότασης του Ιδρύματος Ανώτατης Εκπαίδευσης για την Πιστοποίηση του **Κέντρου Επιμόρφωσης & Διά Βίου Μάθησης (ΚΕΔΙΒΙΜ)**. Η διάρθρωσή του αντιστοιχεί στις βασικές αρχές του «Προτύπου Ποιότητας για την πιστοποίηση του Κέντρου Επιμόρφωσης και Διά Βίου Μάθησης», που εκδόθηκε από την ΕΘΑΑΕ τον Σεπτέμβριο 2022 και εναρμονίζεται με τις Αρχές και Κατευθυντήριες Οδηγίες για τη Διασφάλιση Ποιότητας στον Ευρωπαϊκό Χώρο Ανώτατης Εκπαίδευσης (ESG 2015).

Η χρήση του Υποδείγματος είναι απαραίτητη για τη σύνταξη της Πρότασης Πιστοποίησης του ΚΕΔΙΒΙΜ από το Ίδρυμα. Περιλαμβάνει κατευθυντήριες οδηγίες, με τη μορφή υποδείξεων ή/και ερωτήσεων για κάθε μία από τις αρχές ποιότητας, με σκοπό την υποστήριξη των ΑΕΙ στη σύνταξη της Πρότασης. Η Πρόταση πρέπει να συνταχθεί με σαφήνεια και να αποτελεί ένα αυτοτελές κείμενο, συνολικής έκτασης έως τριάντα (30) σελίδων. Εφόσον γίνεται αναφορά σε άρθρα ή διατάξεις των κανονιστικών κειμένων (π.χ. Εσωτερικός Κανονισμός Ιδρύματος) είναι απαραίτητη η επισύναψή τους, όπου αυτό κρίνεται σκόπιμο.

Η ΕΘΑΑΕ παραμένει στη διάθεση των ενδιαφερομένων για να προσφέρει τις υπηρεσίες της, έχοντας πάντα ως κύριο στόχο τη διασφάλιση και τη βελτίωση της ποιότητας των Ιδρυμάτων Ανώτατης Εκπαίδευσης.

*Οκτώβριος 2022*

**Περιεχόμενα**

[1. Στρατηγική και Πολιτική Ποιότητας του Κέντρου Επιμόρφωσης και Δια βίου Μάθησης (ΚΕΔΙΒΙΜ) 5](#_Toc118193894)

[2. Δομή, Οργάνωση και λειτουργία, Διάθεση και διαχείριση των πόρων του ΚΕΔΙΒΙΜ 7](#_Toc118193895)

[3. Σχεδιασμός και έγκριση των Εκπαιδευτικών και Επιμορφωτικών Προγραμμάτων του ΚΕΔΙΒΙΜ 9](#_Toc118193896)

[4. Εισαγωγή εκπαιδευόμενων, Στάδια σπουδών, Αναγνώριση σπουδών και λήψη Πιστοποιητικού 11](#_Toc118193897)

[5. Ετήσια περιοδική εσωτερική αξιολόγηση του ΚΕΔΙΒΙΜ 12](#_Toc118193898)

[6. Συλλογή δεδομένων ποιότητας του ΚΕΔΙΒΙΜ: Μέτρηση, ανάλυση και βελτίωση 14](#_Toc118193899)

[7. Δημοσιοποίηση πληροφοριών 16](#_Toc118193900)

[8. Εξωτερική αξιολόγηση και πιστοποίηση του ΚΕΔΙΒΙΜ 17](#_Toc118193901)

1. Στρατηγική και Πολιτική Ποιότητας του Κέντρου Επιμόρφωσης και Δια βίου Μάθησης (ΚΕΔΙΒΙΜ)

Τα ΚΕΔΙΒΙΜ των ΑΕΙ θα πρέπει να εφαρμόζουν μια πολιτική ποιότητας, η οποία θα αποτελεί μέρος του στρατηγικού σχεδιασμού του ιδρύματος και ειδικότερα του τομέα της δια βίου μάθησης. Η πολιτική αυτή πρέπει να αναπτύσσεται και να εξειδικεύεται στις δράσεις του κέντρου δια βίου μάθησης του ΑΕΙ, να δημοσιοποιείται και να εφαρμόζεται από όλα τα ενδιαφερόμενα μέρη.

|  |
| --- |
| Η πολιτική διασφάλισης ποιότητας του ΚΕΔΙΒΙΜ περιλαμβάνει τις αρχές λειτουργίας του Κέντρου που στοχεύουν στη **συνεχή βελτίωση της ποιότητας των παρεχόμενων σπουδών και στη δημόσια λογοδοσία.** Στηρίζει την **ανάπτυξη μιας κουλτούρας ποιότητας σύμφωνα με την οποία όλα τα ενδιαφερόμενα μέρη αναλαμβάνουν ευθύνη για την ποιότητα και συμμετέχουν στη διασφάλισή της.** Η πολιτική αυτή έχει επίσημο χαρακτήρα και πρέπει να δημοσιοποιείται.  Η πολιτική ποιότητας του ΚΕΔΙΒΙΜ πραγματοποιείται με:   * Τη δέσμευση για συμμόρφωση με το νομικό και κανονιστικό πλαίσιο του Ιδρύματος και τις ειδικότερες διατάξεις για την οργάνωση και λειτουργία των ΚΕΔΙΒΙΜ. * Τη στρατηγική του ΚΕΔΙΒΙΜ η οποία συνδέεται με τη στρατηγική του Ιδρύματος και εξειδικεύεται στους τομείς της διά βίου μάθησης. Στη στρατηγική αυτή προσδιορίζονται ειδικότερα οι ομάδες εκπαιδευομένων στις οποίες απευθύνεται το ΚΕΔΙΒΙΜ, τα αντικείμενα στα οποία αναπτύσσονται τα επιμορφωτικά και εκπαιδευτικά προγράμματα, η διασύνδεση σπουδών διά βίου μάθησης και αγοράς εργασίας, η εναρμόνιση με τα διεθνή πρότυπα και καλές πρακτικές της διά βίου μάθησης καθώς και οι τρόποι εφαρμογής τους. * Τη θέσπιση, ανασκόπηση, επανασχεδιασμό και επαναπροσδιορισμό των ειδικών στόχων της ποιότητας των σπουδών διά βίου μάθησης, οι οποίοι πρέπει να εναρμονίζονται πλήρως με τη στρατηγική του Ιδρύματος.   Η πολιτική ποιότητας του ΚΕΔΙΒΙΜ υποστηρίζει κυρίως:   * Την οργάνωση του εσωτερικού συστήματος διασφάλισης ποιότητας του ΚΕΔΙΒΙΜ. * Την ανάληψη των ευθυνών της ηγεσίας του Ιδρύματος, των αρμόδιων προσώπων και οργάνων του ΚΕΔΙΒΙΜ, των εκπαιδευτών, των εκπαιδευομένων και του προσωπικού, καθώς και τον ρόλο που τους αναλογεί στην εφαρμογή της διασφάλισης ποιότητας. * Τη διαφύλαξη των ακαδημαϊκών αρχών και της δεοντολογίας, την αποτροπή των διακρίσεων, την ενθάρρυνση της συμμετοχής εξωτερικών φορέων στη διασφάλιση ποιότητας του ΚΕΔΙΒΙΜ. * Τη συνεχή βελτίωση της μάθησης και της διδασκαλίας, την ορθολογική δομή των επιμορφωτικών και εκπαιδευτικών προγραμμάτων σύμφωνα με τους κανόνες της επιστήμης και τέχνης, την σύνδεσή τους με την αγορά εργασίας και την ακαδημαϊκή προοπτική. * Την αποτελεσματική οργάνωση των υπηρεσιών, την ανάπτυξη και διατήρηση των υποδομών. * Τη διάθεση και αποτελεσματική διαχείριση των αναγκαίων πόρων για τη λειτουργία του, την ανάπτυξη και ορθολογική κατανομή του ανθρώπινου δυναμικού.   Ο τρόπος, με τον οποίο η πολιτική ποιότητας του ΚΕΔΙΒΙΜ σχεδιάζεται, εγκρίνεται, εφαρμόζεται, παρακολουθείται και αναθεωρείται, αποτελεί μια από τις διαδικασίες του Εσωτερικού Συστήματος Διασφάλισης Ποιότητας (ΕΣΔΠ) του Ιδρύματος. |

**Τεκμηρίωση**

* Πολιτική και στοχοθεσία ποιότητας του ΚΕΔΙΒΙΜ
* Στρατηγική του ΚΕΔΙΒΙΜ

***Ενδεικτικά σημεία αναφοράς***

* *Σύντομη αναφορά στον προγραμματισμό στόχων και δράσεων του ΚΕΔΙΒΙΜ*
* *Τρόποι επικοινώνησης της πολιτικής ποιότητας του ΚΕΔΙΒΙΜ*
* *Σύντομη αναφορά στη στρατηγική του ΚΕΔΙΒΙΜ*

2. Δομή, oργάνωση και λειτουργία, διάθεση και διαχείριση των πόρων του ΚΕΔΙΒΙΜ

Το ΚΕΔΙΒΙΜ θα πρέπει να διαρθρώνεται εσωτερικά με την κατάλληλη οργανωτική δομή, τα προβλεπόμενα από τον νόμο όργανα λήψης αποφάσεων και διοικητικές υπηρεσίες, θεσμούς εσωτερικής και εξωτερικής λογοδοσίας. Το ΚΕΔΙΒΙΜ θα πρέπει να διαθέτει επαρκή χρηματοδότηση για την κάλυψη των αναγκών της διδασκαλίας και της μάθησης. Θα πρέπει να διαθέτει επαρκείς υποδομές και υπηρεσίες για την εκπαίδευση και να διευκολύνει την άμεση πρόσβαση σ’ αυτές με τη θέσπιση σχετικών εσωτερικών κανόνων (π.χ. αίθουσες, εργαστήρια, βιβλιοθήκες, μονάδες πληροφόρησης και υποστήριξης των εκπαιδευόμενων).

|  |
| --- |
| Δομή και οργάνωση  Η διοίκηση και διαχείρισητου ΚΕΔΙΒΙΜ σε κάθε Ίδρυμα οργανώνεται και πραγματοποιείται σύμφωνα με την οικεία νομοθεσία. Η διοίκηση του ΚΕΔΙΒΙΜ είναι αρμόδια για:   * την ανάπτυξη συγκεκριμένης πολιτικής, στρατηγικής και των απαραίτητων διαδικασιών για τη συνεχή βελτίωση της ποιότητας του έργου και των υπηρεσιών του ΚΕΔΙΒΙΜ, * την σύνταξη και εφαρμογή εσωτερικού κανονισμού λειτουργίας σύμφωνα με τις προβλέψεις της νομοθεσίας, * την οργάνωση, λειτουργία και συνεχή βελτίωση του εσωτερικού συστήματος διασφάλισης της ποιότητας του ΚΕΔΙΒΙΜ, * την υποστήριξη των διαδικασιών εσωτερικής αξιολόγησης των επιμορφωτικών και εκπαιδευτικών προγραμμάτων του ΚΕΔΙΒΙΜ σε συνεργασία με τη ΜΟΔΙΠ στο πλαίσιο λειτουργίας του εσωτερικού συστήματος διασφάλισης της ποιότητας του Ιδρύματος και στο πλαίσιο των αρχών, κατευθύνσεων και οδηγιών της ΕΘΑΑΕ.   Διάθεση και διαχείριση χρηματοδότησης  Το ΚΕΔΙΒΙΜ φροντίζει για την επίτευξη επαρκούς χρηματοδότησης τόσο για την κάλυψη των πάγιων λειτουργικών του αναγκών όσο και για την επίτευξη των αναπτυξιακών του στόχων, στο πλαίσιο του ετήσιου οικονομικού του προγραμματισμού. Ο οικονομικός προγραμματισμός και η λειτουργία αποτελεσματικών συστημάτων οικονομικής διαχείρισης είναι αναγκαία εργαλεία για την πλήρη αξιοποίηση των πόρων. Το ΚΕΔΙΒΙΜ διαθέτει πλήρη και αναλυτικό ετήσιο προϋπολογισμό εσόδων και εξόδων καθώς και αναλυτικό σχέδιο για την αξιοποίηση και κατανομή των διδάκτρων.  Υποδομές  Το ΚΕΔΙΒΙΜ, βάσει των απαιτήσεων και των αναγκών που προκύπτουν κατά την λειτουργία του, έχει καθορίσει τρόπους για τον προσδιορισμό, τη διάθεση και τη διαχείριση όλων των πόρων για την ομαλή και εύρυθμη λειτουργία του, όπως: χώρων διδασκαλίας και συνδεόμενων βοηθητικών εγκαταστάσεων, εξοπλισμού και λογισμικού, υπηρεσιών υποστήριξης λειτουργίας (καθαριότητα, επικοινωνία) κ.λπ. Στο πλαίσιο λειτουργίας του ΚΕΔΙΒΙΜ, είναι απαραίτητη η ύπαρξη ενός συστήματος διαχείρισης και παρακολούθησης των υποδομών καθώς και η τήρηση σχετικών εσωτερικών κανονισμών.  Περιβάλλον σπουδών και εργασίας  Το ΚΕΔΙΒΙΜ φροντίζει - στο μέτρο του δυνατού - ώστε το περιβάλλον σπουδών και εργασίας να επιδρά θετικά στην απόδοση όλων των μελών της κοινότητας εκπαιδευομένων και προσωπικού). Για τη διατήρηση του κατάλληλου μαθησιακού περιβάλλοντος λαμβάνονται υπόψη, ενδεικτικά, οι χώροι υγιεινής, ο φωτισμός, η θέρμανση, ο εξαερισμός, η καθαριότητα και η εμφάνιση των χώρων κ.λπ. Στο πλαίσιο λειτουργίας του ΚΕΔΙΒΙΜ, είναι απαραίτητη η ύπαρξη συστήματος διαχείρισης και παρακολούθησης του περιβάλλοντος εργασίας καθώς και η τήρηση σχετικών εσωτερικών κανονισμών χρήσης των εγκαταστάσεων.  Ανθρώπινοι πόροι  Η ανάπτυξη των ανθρώπινων πόρων είναι ευθύνη του ΚΕΔΙΒΙΜ.  Τα γνωστικά αντικείμενα, οι αρμοδιότητες και τα καθήκοντα του προσωπικού καθορίζονται από αντίστοιχες περιγραφές ανάθεσης εργασίας, οι οποίες θεσπίζονται στο πλαίσιο του εσωτερικού κανονισμού λειτουργίας του ΚΕΔΙΒΙΜ καθώς και των οικείων επιμορφωτικών και εκπαιδευτικών προγραμμάτων του. Για την πλήρωση των θέσεων καθώς και την επιλογή του εκπαιδευτικού προσωπικού, τηρούνται οι απαιτήσεις της νομοθεσίας, της αξιοκρατίας και της δημοσιότητας.  Το εκπαιδευτικό προσωπικό θα πρέπει να καλύπτει τις απαιτήσεις και τα κριτήρια ειδικού μητρώου εκπαιδευτών και να πιστοποιείται με κατάλληλη διαδικασία για την εγγραφή του σε αυτό, η οποία προβλέπεται αναλυτικά στον εσωτερικό κανονισμό λειτουργίας του ΚΕΔΙΒΙΜ. Η συνεχής επιμόρφωση και αξιολόγηση του εκπαιδευτικού προσωπικού είναι αναγκαία για την επίτευξη επιδόσεων, οι οποίες καταγράφονται και παρακολουθούνται στο πλαίσιο λειτουργίας του ΕΣΔΠ του Ιδρύματος.  Το ΚΕΔΙΒΙΜ θα πρέπει να οργανώνει επαρκώς τη διοικητική δομή και στελέχωση των υπηρεσιών του με σαφή ανάθεση αρμοδιοτήτων και καθηκόντων στο προσωπικό του. |

**Τεκμηρίωση**

* Εσωτερικός κανονισμός λειτουργίας του ΚΕΔΙΒΙΜ
* Διοικητική δομή και προσωπικό υποστήριξης του ΚΕΔΙΒΙΜ (μονάδες, θέσεις εργασίας, προσόντα, αρμοδιότητες)
* Αναλυτική περιγραφή των υποδομών και υπηρεσιών που διαθέτει το Ίδρυμα στο ΚΕΔΙΒΙΜ για την υποστήριξη της μάθησης και της εκπαιδευτικής δραστηριότητας (ανθρώπινο δυναμικό, υποδομές, υπηρεσίες κ.λπ.)
* Μητρώο εκπαιδευτών
* Ενημερωτικό υλικό προς τους εκπαιδευόμενους για τις υπηρεσίες που τους παρέχονται
* Ετήσιος προϋπολογισμός και σχέδιο αξιοποίησης διδάκτρων του ΚΕΔΙΒΙΜ

***Ενδεικτικά σημεία αναφοράς***

* *Διοικητική δομή και προσωπικό υποστήριξης του ΚΕΔΙΒΙΜ (μονάδες, θέσεις εργασίας, προσόντα, αρμοδιότητες)*
* *Περιγραφή και αξιολόγηση επάρκειας των υποδομών και υπηρεσιών που διαθέτει το Ίδρυμα στο ΚΕΔΙΒΙΜ (ανθρώπινο δυναμικό, υποδομές, υπηρεσίες)*
* *Τρόποι ενημέρωσης των εκπαιδευομένων για τις παρεχόμενες υπηρεσίες*
* *Παρεχόμενο εκπαιδευτικό υλικό*
* *Μητρώο εκπαιδευτών: κατηγορίες εκπαιδευτών, επιμόρφωση εκπαιδευτών*
* *Σύστημα αξιολόγησης μαθήματος και εκπαιδευτή από τους εκπαιδευόμενους*
* *Αξιοποίηση διδάκτρων*

3. Σχεδιασμός και έγκριση των Εκπαιδευτικών και Επιμορφωτικών Προγραμμάτων του ΚΕΔΙΒΙΜ

Το ΚΕΔΙΒΙΜ θα πρέπει να σχεδιάζει τα εκπαιδευτικά προγράμματα μέσω συγκεκριμένης έγγραφης διαδικασίας, η οποία θα πρέπει να προβλέπει τους συμμετέχοντες, τις πηγές άντλησης πληροφοριών και τα όργανα έγκρισής του προγράμματος. Στον σχεδιασμό των προγραμμάτων καθορίζονται οι στόχοι, τα προσδοκώμενα μαθησιακά αποτελέσματα, τα επιδιωκόμενα επαγγελματικά προσόντα και ο τρόπος επίτευξής τους. Τα στοιχεία αυτά και τα στοιχεία της δομής των προγραμμάτων δημοσιοποιούνται στο πλαίσιο του Οδηγού Σπουδών του ΚΕΔΙΒΙΜ.

|  |
| --- |
| Τα αρμόδια όργανα του ΚΕΔΙΒΙΜ σχεδιάζουν τα προγράμματα, στο πλαίσιο μιας συντεταγμένης διαδικασίας, η οποία προβλέπεται και στον εσωτερικό κανονισμό λειτουργίας του ΚΕΔΙΒΙΜ. Στον σχεδιασμό αυτό, προσδιορίζονται οι στόχοι, τα γνωστικά αντικείμενα, η δομή και η οργάνωσή τους, τα προσδοκώμενα μαθησιακά αποτελέσματα και τα επιδιωκόμενα επαγγελματικά προσόντα.  Επιπλέον, ο σχεδιασμός των προγραμμάτων πρέπει να λαμβάνει υπόψη:   * τη στρατηγική του ΚΕΔΙΒΙΜ, * τον εσωτερικό κανονισμό του ΚΕΔΙΒΙΜ, * τη συμμετοχή των εκπαιδευομένων, * την εμπειρία εξωτερικών φορέων από την αγορά εργασίας, * τον προβλεπόμενο όγκο σπουδών σύμφωνα με το ευρωπαϊκό σύστημα πιστωτικών μονάδων συνεχιζόμενης εκπαίδευσης και κατάρτισης (ECVET/ECTS/MC).   Κατά τον σχεδιασμό των προγραμμάτων περιγράφεται η διαδικασία διαπίστωσης των αναγκών και η σκοπιμότητα της προσφοράς του προγράμματος, οι πηγές γνώσης για το κάθε ειδικό αντικείμενο και το εκπαιδευτικό πλαίσιο ανάπτυξής τους. Αποτυπώνονται τα ειδικότερα στοιχεία δομής και περιεχομένου των προγραμμάτων: Μαθήματα, διάρκεια σπουδών, πιστωτικές μονάδες (ECVET/ECTS/MC), επιδιωκόμενα μαθησιακά αποτελέσματα.  Ειδικότερα, σημαντική θεωρείται η αλληλεπίδραση του ΚΕΔΙΒΙΜ με την αγορά εργασίας. Αξιολογείται εάν υπάρχει μόνιμη σχέση συνεργασίας του ΚΕΔΙΒΙΜ με τις επαγγελματικές ενώσεις των κλάδων της οικονομίας/βιομηχανίας και τις αντίστοιχες ομάδες εργοδοτών ή επιχειρήσεων καθώς και με ποια διαδικασία διασφαλίζεται η συνεχής ανατροφοδότηση από αυτούς. Αξιολογείται ειδικότερα εάν:   1. Υπάρχει μητρώο επιχειρήσεων, οργανισμών και υπηρεσιών σε περιφερειακό και εθνικό επίπεδο στο οποίο εγγράφονται επιχειρήσεις (δραστηριότητα, ανάγκες στελέχωσης, τεχνογνωσίας κ.λπ.) και αν προβλέπεται συνεργασία με το Γραφείο Διασύνδεσης και χρήση κοινών εργαλείων. 2. Υπάρχουν στελέχη των επιχειρήσεων, επιμελητηρίων, επιστημονικών συλλόγων και εταιρειών, οργανισμών ή υπηρεσιών που συμμετέχουν ως εκπαιδευτές στην διεξαγωγή των προγραμμάτων σπουδών. 3. Υπάρχει θεσμός πρακτικής άσκησης ή προσωρινής τοποθέτησης σε θέση εργασίας. |

**Τεκμηρίωση**

* Υπόδειγμα Προγράμματος: μαθήματα, κατηγορίες μαθημάτων, απονομή πιστωτικών μονάδων ECVET/ECTS/MC, προσδοκώμενα μαθησιακά αποτελέσματα σύμφωνα με το Ε.Π.Π. 5, πρακτική άσκηση
* Αναφορά στις μεθόδους διδασκαλίας και αξιολόγησης των εκπαιδευομένων
* Δεδομένα της αγοράς εργασίας ως προς την απασχόληση σε συγκεκριμένους συναφείς κλάδους της οικονομίας
* Κατάλογος επιχειρήσεων, επιστημονικών συλλόγων και εταιρειών με τους οποίους συνεργάζεται το Κέντρο
* Μνημόνιο συνεργασίας με το Γραφείο Διασύνδεσης
* Οδηγός Σπουδών
* Υποδείγματα περιγράμματος μαθήματος
* Μητρώο εκπαιδευτών (ονομαστικός κατάλογος με γνωστικά αντικείμενα, συσχετισμός τους με τα μαθήματα που διδάσκουν, σχέση εργασίας)

***Ενδεικτικά σημεία αναφοράς***

* *Παράγοντες που λαμβάνονται υπόψη για το σχεδιασμό των προγραμμάτων και τον καθορισμό των μαθησιακών αποτελεσμάτων σύμφωνα με το Εθνικό Πλαίσιο Προσόντων επιπέδου 5*
* *Πλήθος και κατηγορίες προσφερόμενων προγράμμάτων (διάρκεια, θεματικό πεδίο κ.λπ.)*
* *Τρόπος διεξαγωγής και παρακολούθησης των προγραμμάτων επιμόρφωσης (σύγχρονη, ασύγχρονη, εξ΄αποστάσεως, διαζώσης, μικτή)*
* *Απονομή πιστωτικών μονάδων ECVET/ ECTS / MC*
* *Εφαρμοζόμενες μέθοδοι διδασκαλίας και αξιολόγησης των εκπαιδευομένων*
* *Δεδομένα της αγοράς εργασίας ως προς την απασχόληση των αποφοίτων σε συγκεκριμένους συναφείς κλάδους της αγοράς*
* *Συνεργασία του ΚΕΔΙΒΙΜ με το Γραφείο Διασύνδεσης και άλλες δομές του Ιδρύματος*
* *Συνεργασία του ΚΕΔΙΒΙΜ με επιχειρήσεις, επιστημονικούς συλλόγους, επαγγελματικές ενώσεις και φορείς της αγοράς (για τη συμμετοχή στελεχών τους ως εκπαιδευτές, τη λήψη ανατροφοδότησης ή την προσωρινή τοποθέτηση των αποφοίτων σε θέση εργασίας)*

4. Εισαγωγή εκπαιδευόμενων, Στάδια Σπουδων, Αναγνώριση σπουδών και Λήψη Πιστοποιητικού

Το ΚΕΔΙΒΙΜ θα πρέπει να καταρτίσει και να εφαρμόζει δημοσιευμένο κανονισμό για όλα τα θέματα και στάδια των σπουδών (εισαγωγή / έναρξη εκπαίδευσης, στάδια και διάρκεια εκπαίδευσης, αναγνώριση σπουδών και λήψη Πιστοποιητικού).

|  |
| --- |
| Το ΚΕΔΙΒΙΜ οφείλει α) να καταρτίσει κανονισμό σπουδών, ο οποίος αποτελεί μέρος του εσωτερικού κανονισμού του Κέντρου και περιλαμβάνει τις διαδικασίες και τα εργαλεία, τα σχετικά με την εισαγωγή, πρόοδο και αποφοίτηση των εκπαιδευομένων, β) να παρακολουθεί τις σχετικές πληροφορίες και δεδομένα και γ) να λαμβάνει τις κατάλληλες αποφάσεις για την ποιότητα των σπουδών.  Με τον κανονισμό σπουδών ρυθμίζονται οι διαδικασίες προκήρυξης των προγραμμάτων, επιλογής εκπαιδευομένων, καθορισμού των διδάκτρων και της διαδικασίας καταβολής τους, αξιολόγησης της προόδου των εκπαιδευομένων και πιστοποίησης των γνώσεων και δεξιοτήτων που αποκτούν οι απόφοιτοι/ες των προγραμμάτων.  Ειδικότερα, μέσω των κανονισμών, θα πρέπει να ρυθμίζεται η διαδικασία απονομής και αναγνώρισης των τίτλων της εκπαίδευσης, η χρονική διάρκεια των σπουδών, οι προϋποθέσεις για την διασφάλιση της προόδου των εκπαιδευομένων, καθώς και οι όροι και προϋποθέσεις για την ενίσχυση της πρόσβασής τους στην αγορά εργασίας.  Οι ορθές διαδικασίες αναγνώρισης των σπουδών βασίζονται στην απονομή των σχετικών τίτλων εκπαίδευσης και κατάρτισης. Η αποφοίτηση σηματοδοτεί την ολοκλήρωση της περιόδου των σπουδών. Οι εκπαιδευόμενοι παραλαμβάνουν τα σχετικά έγγραφα, που περιγράφουν την ειδίκευση που απέκτησαν και τα μαθησιακά αποτελέσματα τα οποία πέτυχαν, όπως επίσης και το πλαίσιο γνώσεων, τη βαθμίδα, το περιεχόμενο και το επίπεδο των σπουδών που ακολούθησαν και ολοκλήρωσαν επιτυχώς. Η απονομή πιστοποιητικών και βεβαιώσεων δεξιοτήτων γίνεται σύμφωνα με το Ε.Π.Π του επιπέδου 5 και των αντίστοιχων πιστωτικών μονάδων. |

**Τεκμηρίωση**

* Κανονισμός σπουδών
* Κανονισμός λειτουργίας μηχανισμού διαχείρισης παραπόνων και ενστάσεων εκπαιδευομένων
* Υπόδειγμα πιστοποιητικού / βεβαίωσης σπουδών και απόκτησης δεξιοτήτων

***Ενδεικτικά σημεία αναφοράς***

* *Προκήρυξη προγραμμάτων & επιλογή εκπαιδευομένων*
* *Παρακολούθηση της προόδου των εκπαιδευομένων*
* *Αξιολόγηση εκπαιδευομένων & πιστοποίηση των αποκτηθεισών γνώσεων*
* *Μηχανισμός διαχείρισης παραπόνων & εντάσεων εκπαιδευομένων*
* *Απονομή πιστοποιητικού επιμόρφωσης & απόκτησης δεξιοτήτων, και χορήγηση Παραρτήματος Πιστοποιητικού*

5. Ετήσια περιοδική εσωτερική αξιολόγηση του ΚΕΔΙΒΙΜ

Το ΚΕΔΙΒΙΜ υπόκειται ετησίως σε εσωτερική αξιολόγηση η οποία πραγματοποιείται μέσω του εσωτερικού συστήματος διασφάλισης ποιότητας (ΕΣΔΠ) του Ιδρύματος και με την ευθύνη της ΜΟΔΙΠ. Στο πλαίσιο αυτό εφαρμόζονται οι διαδικασίες για τον έλεγχο της συμμόρφωσης του ΚΕΔΙΒΙΜ με το παρόν πρότυπο ποιότητας, εντοπίζονται ενδεχόμενα σφάλματα ή κενά και πραγματοποιούνται διορθώσεις, ώστε να επιτυγχάνονται οι στόχοι που έχουν ορισθεί, με τελικό αποτέλεσμα τη βελτίωση.

|  |
| --- |
| Η ΜΟΔΙΠ πραγματοποιεί την εσωτερική αξιολόγηση του ΚΕΔΙΒΙΜ υποχρεωτικά μια φορά το χρόνο, σύμφωνα με τις γραπτές διαδικασίες του εγχειριδίου ποιότητας του ΕΣΔΠ και συνεργάζεται με το Συμβούλιο του ΚΕΔΙΒΙΜ για την εφαρμογή τους. Οι διαδικασίες περιλαμβάνουν τον χρόνο διεξαγωγής, τους συμμετέχοντες, τα δεδομένα που εξετάζονται και τα αναμενόμενα αποτελέσματα. Σκοπός της εσωτερικής αξιολόγησης είναι η διαμόρφωση τελικών εκτιμήσεων ως προς την συμμόρφωση του ΚΕΔΙΒΙΜ με το παρόν Πρότυπο Ποιότητας καθώς και η λήψη αποφάσεων για τις αναγκαίες διορθωτικές, προληπτικές ή βελτιωτικές παρεμβάσεις.  Για παράδειγμα, τα δεδομένα της εσωτερικής αξιολόγησης μπορεί, ενδεικτικά, να είναι:   * Συνολικά δεδομένα λειτουργίας του ΚΕΔΙΒΙΜ (πλήθος προγραμμάτων, εκπαιδευτών, εκπαιδευομένων, οικονομική διαχείριση, διοικητική λειτουργία) * Επιδόσεις εκπαιδευομένων * Αποτελέσματα ερωτηματολογίων αξιολόγησης από τους εκπαιδευόμενους * Αξιολόγηση μαθησιακών αποτελεσμάτων ανά πρόγραμμα * Αξιολόγηση λειτουργίας υποδομών/ μαθησιακού περιβάλλοντος * Κατάσταση διορθωτικών και προληπτικών ενεργειών που πραγματοποιήθηκαν * Προτάσεις για βελτίωση   Τα αποτελέσματα της εσωτερικής αξιολόγησης καταγράφονται σε εσωτερικές αναφορές που συντάσσει η ΜΟΔΙΠ, όπου σημειώνονται οι ενδεχόμενες αποκλίσεις ή μη συμμορφώσεις με το πρότυπο, οι οποίες κοινοποιούνται (όπου απαιτείται) στους ενδιαφερομένους. Οι αποφάσεις της ΜΟΔΙΠ για τη διόρθωση, συμμόρφωση ή βελτίωση της λειτουργίας του ΚΕΔΙΒΙΜ μπορεί να περιλαμβάνουν ενέργειες σχετικές με:  • τη βελτίωση των παρεχόμενων υπηρεσιών προς τους εκπαιδευόμενους,  • την αναθεώρηση κατανομής πόρων,  • την καθιέρωση νέων στόχων ποιότηταςκ.λπ.  Τα αποτελέσματα της εσωτερικής αξιολόγησης καταγράφονται και, μαζί με τα δεδομένα, βάσει των οποίων αυτή πραγματοποιήθηκε, τηρούνται ως αρχεία ποιότητας.  Η τακτική παρακολούθηση, ο έλεγχος και αναθεώρηση των προγραμμάτων σπουδών στοχεύουν στη διατήρηση του επιπέδου των εκπαιδευτικών παροχών από το ΚΕΔΙΒΙΜ και στη δημιουργία ενός υποστηρικτικού και αποτελεσματικού μαθησιακού περιβάλλοντος για τους εκπαιδευόμενους.  Με απόφαση των αρμοδίων οργάνων του ΚΕΔΙΒΙΜ, τα προγράμματα εξετάζονται και αναθεωρούνται τακτικά με τη συμμετοχή και άλλων ενδιαφερόμενων μερών. Γίνεται ανάλυση των πληροφοριών που συλλέγονται και ακολουθεί η προσαρμογή του προγράμματος σύμφωνα με τα νέα στοιχεία. |

**Τεκμηρίωση**

* Αποτελέσματα της ετήσιας εσωτερικής αξιολόγησης του ΚΕΔΙΒΙΜ από τη ΜΟΔΙΠ και το σχετικό πρακτικό
* Μηχανισμός ανατροφοδότησης της στρατηγικής του ΚΕΔΙΒΙΜ και σχετικές διαδικασίες λήψης αποφάσεων
* Διαδικασία για την επανεκτίμηση, την αναπροσαρμογή και βελτίωση των προγραμμάτων του ΚΕΔΙΒΙΜ

***Ενδεικτικά σημεία αναφοράς***

* *Αναφέρετε συνοπτικά την προβλεπόμενη διαδικασία για την ετήσια εσωτερική αξιολόγηση του ΚΕΔΙΒΙΜ*
* *Αναφέρετε τη διαδικασία για την άρση των αρνητικών σημείων και τη βελτίωση της δομής του ΚΕΔΙΒΙΜ*
* *Αναφέρετε τους μηχανισμούς ανατροφοδότησης της στρατηγικής και της στοχοθεσίας ποιότητας του ΚΕΔΙΒΙΜ και σχετικές διαδικασίες λήψης αποφάσεων μέσω των οποίων το ΚΕΔΙΒΙΜ επιτυγχάνει τη συνεχή βελτίωση των προσφερόμενων προγραμμάτων*

6. Συλλογή δεδομένων ποιότητας του ΚΕΔΙΒΙΜ: Μέτρηση, ανάλυση και βελτίωση

Τα ΚΕΔΙΒΙΜ των ΑΕΙ έχουν την πλήρη ευθύνη για τη συλλογή, ανάλυση και χρήση πληροφοριών με τρόπο ενιαίο, λειτουργικό και άμεσα προσβάσιμο, με σκοπό την αποτελεσματική διαχείριση των δεδομένων ποιότητας των εκπαιδευτικών δραστηριοτήτων, καθώς και των δεδομένων της διοικητικής λειτουργίας τους.

|  |
| --- |
| Το ΚΕΔΙΒΙΜ θα πρέπει να έχει εγκαταστήσει και να λειτουργεί ειδικό πληροφοριακό σύστημα, μέσω του οποίου γίνεται η διαχείριση των δεδομένων που απαιτούνται από την εφαρμογή των δραστηριοτήτων του. Το ΚΕΔΙΒΙΜ τηρεί ηλεκτρονικά τα εκπαιδευτικά προγράμματα, τις συνεργασίες με άλλους φορείς, καθώς και τα μητρώα εκπαιδευτών και εκπαιδευομένων.  Η ΜΟΔΙΠ μετρά και παρακολουθεί τις επιδόσεις των δραστηριοτήτων του ΚΕΔΙΒΙΜ, μέσω των κατάλληλων διεργασιών, οι οποίες έχουν συσταθεί στο πλαίσιο της δομής του ΕΣΔΠ και αξιολογεί την αποτελεσματικότητά τους. Η μέτρηση και η παρακολούθησή τους γίνονται στη βάση των δεικτών και των δεδομένων που έχει περιλάβει η ΕΘΑΑΕ στις σχετικές οδηγίες και έντυπα, που αποτελούν μέρος του Ολοκληρωμένου Πληροφοριακού Εθνικού Συστήματος Ποιότητας (ΟΠΕΣΠ). Οι μετρήσεις αυτές, ενδεικτικά, περιλαμβάνουν: παρακολούθηση πληθυσμού εκπαιδευομένων, εκπαιδευτικού και διοικητικού προσωπικού, καταγραφή υποδομών, πλήθος και κατηγορίες προγραμμάτων σπουδών, οικονομικά δεδομένα, καταγραφές ικανοποίησης εκπαιδευομένων και εκπαιδευτικού προσωπικού, στοιχεία της εκπαιδευτικής δραστηριότητας, δεδομένα διοικητικών υπηρεσιών κ.λπ.  Το ΚΕΔΙΒΙΜ σε συνεργασία με τη ΜΟΔΙΠ χρησιμοποιεί τις μετρήσεις και αποδίδει με στατιστικές αναλύσεις και απεικονίσεις, όπως ιστογράμματα και διαγράμματα, τα αποτελέσματα για την εσωτερική και εξωτερική του αξιολόγηση. Η πληροφορία αυτή χρησιμοποιείται στη διαδικασία λήψης αποφάσεων, με σκοπό την βελτίωσή του καθώς και τη σύνταξη, παρακολούθηση, αποτίμηση και αναθεώρηση των στρατηγικών και επιχειρησιακών στόχων του. |

**Τεκμηρίωση**

* Αναφορά του ΟΠΕΣΠ για τα δεδομένα ΚΕΔΙΒΙΜ
* Δεδομένα ενημέρωσης του πληροφοριακού συστήματος του άρθρου 61 του ν.4763/2020
* Παρουσίαση του πληροφοριακού συστήματος του ΚΕΔΙΒΙΜ
* Δεδομένα αξιολόγησης από τους εκπαιδευόμενους των προσφερόμενων προγραμμάτων και των διδασκόντων
* Δείγμα πλήρως συμπληρωμένου ερωτηματολογίου για την αξιολόγηση του προγράμματος από τους εκπαιδευόμενους
* Λοιπά εργαλεία και διαδικασίες που έχουν σχεδιαστεί για τη συλλογή των δεδομένων της εκπαιδευτικής και διοικητικής λειτουργίας του ΚΕΔΙΒΙΜ

***Ενδεικτικά σημεία αναφοράς***

* *Σύντομη περιγραφή του πληροφοριακού συστήματος του ΚΕΔΙΒΙΜ, κατηγορίες δεδομένων και πηγές άντλησης των δεδομένων αυτών*
* *Αναφέρετε εάν πραγματοποιούνται σε τακτική βάση έρευνες ικανοποίησης των εκπαιδευομένων και των αποφοίτων*
* *Αναφέρετε τους δείκτες ή κατηγορίες δεικτών που εξάγετε από τα συστήματα διαχείρισης πληροφοριών και τη σύνδεσή τους με τους υφιστάμενους στόχους ποιότητας του ΚΕΔΙΒΙΜ*
* *Αναφέρετε τη διαδικασία ανάλυσης των δεδομένων και τους τρόπους αξιοποίησης των αποτελεσμάτων*

7. Δημοσιοποίηση πληροφοριών

Το ΚΕΔΙΒΙΜ είναι υποχρεωμένο να δημοσιοποιεί τις εκπαιδευτικές του δραστηριότητες με άμεσο και προσβάσιμο τρόπο. Οι σχετικές πληροφορίες θα πρέπει να δημοσιοποιούνται σε ειδικό ιστοχώρο να είναι επικαιροποιημένες και διατυπωμένες με αντικειμενικότητα και σαφήνεια.

|  |
| --- |
| Το ΚΕΔΙΒΙΜ δημοσιεύει σε ειδικά διαμορφωμένο ιστοχώρο του Ιδρύματος στοιχεία για τη δομή, οργάνωση και λειτουργία του καθώς και για τα προσφερόμενα προγράμματα σπουδών, τις προϋποθέσεις εισαγωγής, τα δίδακτρα και κάθε άλλη πληροφορία για τις σπουδές, τα αποκτώμενα προσόντα, τους χορηγούμενους τίτλους σπουδών κ.λπ.  Επιπλέον, δημοσιεύει στοιχεία για την πολιτική και τους στόχους ποιότητας καθώς και πληροφορίες και δεδομένα της εσωτερικής και εξωτερικής του αξιολόγησης. Στο πλαίσιο των διαδικασιών της εσωτερικής αξιολόγησης, ελέγχεται εάν υπάρχει επαρκής δημόσια πληροφόρηση για τις εκπαιδευτικές δραστηριότητες και, ιδιαίτερα, για τη λειτουργία των προγραμμάτων καθώς και για τη γενικότερη δραστηριότητά τους. |

**Τεκμηρίωση**

* Εξειδικευμένος χώρος στην ιστοσελίδα του Ιδρύματος για την προβολή του ΚΕΔΙΒΙΜ
* Η δημοσιοποίηση όλων των προγραμμάτων του Κέντρου με τα ειδικότερα στοιχεία και πληροφορίες, τα προφίλ του εκπαιδευτικού προσωπικού, τα παρεχόμενα πιστοποιητικά κ.λπ.
* Δίγλωσση έκδοση του ιστoχώρου του ΚΕΔΙΒΙΜ με πληρότητα, σαφήνεια και αντικειμενικότητα των πληροφοριών
* Διαδικασία συντήρησης και ανανέωσης/ενημέρωσης της ιστοσελίδας του ΚΕΔΙΒΙΜ

***Ενδεικτικά σημεία αναφοράς***

*Αναφέρετε:*

* *το είδος των πληροφοριών που δημοσιοποιούνται στην ιστοσελίδα του ΚΕΔΙΒΙΜ, τη (τις) γλώσσα (γλώσσες) δημοσιοποίησης των πληροφοριών, και το σχετικό διαδικτυακό σύνδεσμο*
* *τα σχετικά έγγραφα (ενημερωτικά φυλλάδια, κανονισμοί, οδηγοί κ.λπ.) που δημοσιοποιεί το Ίδρυμα για το ΚΕΔΙΒΙΜ*
* *άλλα μέσα επικοινωνίας που χρησιμοποιούνται για τη δημοσιοποίηση των πληροφοριών, εκτός της ιστοσελίδας του ΚΕΔΙΒΙΜ*
* *τη διαδικασία συντήρησης και ανανέωσης/ενημέρωσης της ιστοσελίδας του ΚΕΔΙΒΙΜ*

8. Εξωτερική αξιολόγηση και πιστοποίηση του ΚΕΔΙΒΙΜ

Το ΚΕΔΙΒΙΜ θα πρέπει να υποβάλλεται σε περιοδική εξωτερική αξιολόγηση από επιτροπές εμπειρογνωμόνων που ορίζονται από την εθααε, με σκοπό την πιστοποίησή της ποιότητας παροχής των εκπαιδευτικών του υπηρεσιών. Η περιοδικότητα της εξωτερικής αξιολόγησης καθορίζεται από την ΕΘΑΑΕ.

|  |
| --- |
| Η εξωτερική διασφάλιση ποιότητας, εν προκειμένω η εξωτερική αξιολόγηση με σκοπό την πιστοποίηση, μπορεί να λειτουργήσει ως μέσο εξακρίβωσης της αποτελεσματικότητας της εσωτερικής διασφάλισης ποιότητας του ΚΕΔΙΒΙΜ και ως καταλύτης για τη βελτίωσή της, ενώ, επιπλέον, μπορεί να προσφέρει νέες προοπτικές σε αυτή. Παρέχει επίσης πληροφορίες, με στόχο την δημόσια επιβεβαίωση της θετικής πορείας των δραστηριοτήτων του Κέντρου.  Το ΚΕΔΙΒΙΜ συμμετέχει στην περιοδική εξωτερική διασφάλιση ποιότητας, στην οποία λαμβάνονται υπόψη και οι απαιτήσεις του νομοθετικού πλαισίου, βάσει του οποίου λειτουργούν και οι απαιτήσεις του παρόντος Προτύπου Ποιότητας ως προς τις οποίες καλούνται να συμμορφώνονται.  Η διασφάλιση ποιότητας, εν προκειμένω η πιστοποίηση, είναι μια συνεχής διαδικασία, η οποία δεν τελειώνει με την κατάθεση της σχετικής έκθεσης από την επιτροπή εμπειρογνωμόνων και την σχετική απόφαση περί πιστοποίησης από την ΕΘΑΑΕ. Απαιτείται η συνέχιση της διαδικασίας μέσω της εσωτερικής περαιτέρω παρακολούθησης και αξιολόγησης του ΚΕΔΙΒΙΜ.  Επομένως, τα ΚΕΔΙΒΙΜ των ΑΕΙ λαμβάνουν όλα τα απαραίτητα μέτρα, ώστε η πρόοδος, που συντελέστηκε από την τελευταία φορά που εφαρμόστηκε η διαδικασία της εξωτερικής διασφάλισης ποιότητας, να ληφθεί υπ’ όψη κατά την προετοιμασία της επόμενης. |

**Τεκμηρίωση**

* Διαδικασία για την οργάνωση της εξωτερικής αξιολόγησης και πιστοποίησης του ΚΕΔΙΒΙΜ
* Έκθεση προόδου για τα αποτελέσματα από την αξιοποίηση ενδεχόμενων συστάσεων της Έκθεσης Εξωτερικής Αξιολόγησης και Πιστοποίησης του ΚΕΔΙΒΙΜ (εφόσον υπάρχει)

***Ενδεικτικά σημεία αναφοράς***

* *Περιγράψτε την προβλεπόμενη διαδικασία για την προετοιμασία του Ιδρύματος για την εξωτερική αξιολόγηση & πιστοποίηση του ΚΕΔΙΒΙΜ, καθώς και για την αξιοποίηση των συστάσεων της Έκθεσης Πιστοποίησης του ΚΕΔΙΒΙΜ*